Type N05

**Type N05**, under planlegginsfasen kjent som **type 77**, er en serie elektriske motorvognsett under bygging for materiellselskapet Norske tog. Settene blir bygget i Tyskland og Polen av franske Alstom, basert på selskapets Coradia Nordic-serie.

Det er per mai 2025 bestilt 36 sett av type N05, og de første togsettene er ventet å bli tatt i bruk av Vy på lokaltogrutene L1 og L2 fra juni 2026. I bestillingen av Coradia Nordic inngår også 19 sett av type N06 og en opsjon på ytterligere 145 sett.

## Normal bruk
N05 vil bli satt inn på rute L1 og L2. Opprinnelig skulle de vært satt inn på L2 først, men per mai 2025 er planen å starte med L1.
*  (Spikkestad) – Asker – Oslo S – Lillestrøm
*  (Stabekk) – Skøyen – Oslo S – Ski

## Historie
Høsten 2019 lyste Norske tog ut anbud på levering av 30 nye togsett for bruk i lokaltog i Oslo-området, på rutene L1 og L2, for å erstatte type 69 i denne trafikken. Settene var da tiltenkt å få betegnelsen type 77. I april 2020 hadde seks produsenter prekvalifisert seg; Alstom Transport, Bombardier Transportation, CAF, Hitachi Rail, Siemens Mobility og Stadler Rail.

10. januar 2022 ble kontrakten tildelt Alstom Transport. Som en del av kontrakten ble det også avtalt en opsjon på ytterligere 170 togsett fra Alstoms Coradia Nordic-serie. 9. januar 2023 ble første del av opsjonen utløst med 25 ekstra togsett, som omfatter seks sett av type N05 og 19 sett av type N06. Type N06 skiller seg fra type N05 ved at de har en mer regiontogtilpasset innredning, og de blir bygget for største hastighet 200&nbsp;km/t, i motsetning til 160&nbsp;km/t.

Innen april 2023 ble den planlagte typebetegnelsen endret fra type 77 til type N05. N kan stå for «Norske tog» eller «Norge», mens 05 tilsvarer de to siste sifrene i EVN-typen (0405). En grunn for at man valgte å endre betegnelsene var fordi man med flere nye typer under bygging snart ville komme til betegnelser som har vært benyttet tidligere, sånn som type 83.

Produksjonen har blitt forsinket flere ganger, og per desember 2024 var forsinkelsen oppe i ti og en halv måned i forhold til hva planen var da kontrakten ble signert. Forventet trafikkstart er juni 2026.

Av en førserie på åtte sett, var N05&nbsp;005 første til å ankomme Norge 4. juni 2025. Settet ankom via Kongsvingerbanen og ble sendt rett til klargjøringssenteret på Grorud. Et annet sett vil ankomme senere i løpet av sommeren og bli stilt ut for publikum under Arendalsuka 2025.

## Konstruksjon
Settene består av seks fast sammenkoblede vogner:

Vognkassene blir produsert og lakkert i Wrocław i Polen, før de blir sendt til Salzgitter i Tyskland hvor alt av teknisk utstyr og innredning blir montert.

N05 er konstruert for høy kapasitet og mest mulig effektiv passasjerutveksling. For å få til dette har man fjernet midtsetene (2+2 i stedet for 3+2) og gjort midtgangen ekstra bred. Mellom dørene i hver av vognene er det fleksområder med stor gulvplass til rullestoler, sykler og barnevogner, og rader med klappseter langs veggene, med unntak av i vogn 4 hvor det er dedikerte rullestolplasser og et HC-toalett, der motstående vegg er dekket av «rumpehvilere» for at folk ikke skal sitte ned og sperre midtgangen.

Nettverksmessig er N05 sterkt forbedret sammenlignet med tidligere bestillinger, både for kommunikasjon mellom togsett og infrastruktur, og det som tilbys for passasjerene. De er utstyrt med et stort antall kameraer og sensorer og sender store mengder data. Dette kan blant annet brukes til å hente ut viktige data ved hendelser, men kan også brukes til å overvåke infrastrukturen.

Det er avanserte passasjertellere i alle dører og mellom alle vogner som kan se forskjell på voksne, barn, barnevogner og sykler. Dette gjør at personalet kan vite hvor mange passasjerer som er i toget, og hvor i toget de befinner seg. Dette benyttes også på infoskjermene for å gi passasjerene informasjon om hvor i toget det er best plass.

For å kunne kjøre toget vekk i en nødsituasjon eller flytte det på et skifteområde som er uten strøm, er N05 utstyrt med et traksjonsbatteri. Batteriet er på 27,9&nbsp;kWh og vil under kjøreledning kunne lades opp fra 10&nbsp;% til 90&nbsp;% på bare 10 minutter. Det er konstruert for å kunne flytte toget minst 2&nbsp;km  i maksmimalt 30&nbsp;km/t. Batteriet vil også kunne brukes til å holde liv i toalettsystemene i en nødsituasjon.

## Referanser




## Eksterne lenker
* 
* Prosjektside: Nye lokal- og regiontog – Norske tog
* Video: N05 001 på testbanen i Velim, Tsjekkia